Die Gamkarivier is 'n boloop van die Gouritsrivier. Die Gamkarivier dreineer die oostelike deel van die Koup in die Karoo, vloei dan deur 'n bergengte in die Swartberge, en oor die westelike Klein-Karoo, voor dit by die Gamkaberg in die Gouritsrivier vloei. Die Gamkarivier ontspring in die Nuweveldberge en vloei dan suid deur Beaufort-Wes. In sy opvanggebied is die jaarlikse reënval slegs 203 mm, maar na wolkbreuke loop die rivier baie sterk. Die Koekemoers-, Leeu- en Gamkariviere vloei by die dorpie Leeu-Gamka saam, en vloei dan suid as die Gamka en teen die noordelike voetheuwels van die Swartberge suidweswaarts tot die Dwyka daarby aansluit. Die Dwykarivier is die belangrikste sytak van die Gamka. Dit ontspring op 1 700 m in die Komsberg, sowat 16 km noord van Merweville en strek oor 'n 95 km afstand. 'n Neerslag wat wissel tussen 100 en 250 mm p.j. word hier as normaal beskou. Gevolglik is daar weinig sprake van waterbewaring en besproeiing. Die Koup is naamlik van die droogste dele in die halfwoestyn bekend as die Karoo. Hierdie riviere het gesamentlik 'n opvanggebied van 18 300 vk. km.